Ինչպէս ծանօթ է, անցեալ զատկուան շրջանէն ի վեր Պատրիարքարանի եւ Կէտիկփաշայի թաղային խորհուրդին միջեւ խնդրոյ առարկայ էր դիմադրութիւն մը։ Պատրիարքական Աթոռը յարմար դատած էր փոփոխութեան ենթարկել Կէտիկփաշայի հոգեւոր հովիւ Տ. Զաւէն Քհնյ. Պըչաքճեանի պաշտօնավարութեան վայրը։ Թաղային խորհուրդը համամիտ չէր եղած նման կարգադրութեան մը եւ ծագած էր լուրջ բանավէճ մը՝ համայնքային մամուլին մէջ արձագանգ գտած սուր քննադատութիւններով հանդերձ։ Այդ թէժ իրավիճակին մէջ ժամանակ շահելու եւ հարցի լուծման տեսակէտէ նպաստաւոր մթնոլորտ մը ստեղծելու առաջադրութեամբ շինիչ միջնորդութիւնով մը հանդէս եկած էր Սուրբ Փրկիչ Ազգային հիւանդանոցի հոգաբարձութեան ատենապետ Պետրոս Շիրինօղլու։ Այս վերջնոյն խնդրանքին ընդառաջ՝ Տ. Արամ Արք. Աթէշեան որոշած էր տնօրինութիւնը յետաձգել մինչեւ Ս. Աստուածածնի Վերափոխման տաղաւարը։